અમેરિકાના હ્યુસ્ટનમાં જન્મેલો પાર્થ એક વર્ષનો હતો ત્યારે જ પરિવાર મુંબઈ આવી ગયેલો. તેની મોટી બહેન પણ પપ્પાની જેમ ડૉક્ટર છે અને મમ્મી અમિતાબહેન દરેકનું પીઠબળ. પાર્થ કહે છે, ‘હું નાનો હતો ત્યારથી મને મારા પેરન્ટ્સ નાની-નાની વસ્તુ શીખવતા; જેમ કે સ્વિચ-ઑફ કરવી, ટૂથપેસ્ટનું ઢાંકણું બરાબર બંધ કરવું. ન કરું કે ન સાંભળું તો ટોકતા પણ ખરા. તેઓ મને હંમેશાં કહેતા કે જે વ્યક્તિ નાની વસ્તુ સારી રીતે કરી શકે તે મોટી વસ્તુ પણ સારી રીતે કરી શકે. બસ, ઘરના આવા વાતાવરણ અને પુશથી એક જીવનમંત્ર બની ગયો કે જે કરો એ સારું કરો, તમારું ૧૦૦ ટકા યોગદાન આપો. સાથે જ એવામાં આગળ વધો જે એન્જૉય કરો છો અને દરેક કાર્યમાં આનંદ લેતાં શીખો. આમ ફૅમિલીએ મારું ફાઉન્ડેશન મજબૂત બનાવ્યું છે અને તેમને કારણે જ હું આ સઘળું મેળવી શક્યો છું.’